Broj: 02-74-07-15

Datum objave: 23.06.2015. godine

**JAVNI POZIV**

**JEDINICAMA LOKALNE SAMOUPRAVE U BOSNI I HERCEGOVINI ZA UČEŠĆE U KREIRANJU I USPOSTAVLJANJU PLANOVA INTEGRITETA**

Cilj Javnog poziva je odabir jedinica lokalne samouprave (JLS)koje će, uz podršku Transparency International u Bosni i Hercegovini (TI BiH), raditi na kreiranju i uspostavljanju antikorupcijskih planova/planova integriteta, s ciljem smanjenja korupcije i unapređenja transparentnosti, odgovornosti i integriteta u svome radu.

TI BiH, u saradnji sa Savezom opština i gradova RS, Savezom općina i gradova Federacije BiH, kao i Agencijom za prevenciju korupcije i koordinaciju borbe protiv korupcije implementira projekat pod nazivom „Jačanje integriteta lokalne samouprave“. U okviru projekta planirano je da se kroz seriju treninga sistemski radi sa 20 JLS na kreiranju planova integriteta pomoćunamjenski razvijenog **Priručnika “Uvođenje planova integriteta na lokalnom nivou**”, koji će pomoći efikasnijem planiranju antikorupcijskih aktivnosti u JLS.

Stručni tim TI BiH će u periodu od septembra 2015. do septembra 2016. godine vršiti edukaciju predstavnika 20 izabranih JLS (10 na teritoriji Republike Srpske i 10 na teritoriji Federacije BiH) o načinu kreiranja i uspostavljanja planova integriteta. JLS koje se odluče kreirati i uspostaviti planove integriteta u svojim administracijama biće prvaci u poduzimanju konkretnih aktivnosti na suzbijanju korupcije, te izgradnje demokratskog i otvorenog društva. Planovi integriteta su preventivni mehanizam pomoću kojeg će JLS uraditi procjenu koruptivnih tačaka i rizika, te uspostaviti mjere kojima će se ti koruptivni rizici smanjiti i time unaprijediti transparentnost odgovornost i integritet JLS, što će u konačnici rezultirati razvijenijom zajednicom i povećanom stepenu povjerenja građana u rad lokalnih institucija.

**Pravo prijave na Javni poziv za učešće u kreiranju i uspostavljanju planova integriteta imaju sve JLS koje ispunjavaju sljedeće uslove:**

1. Jasna i nedvosmislena izjava o namjeri predstavnika JLS da kreira i uspostavi plan integriteta, te da će u budućnosti raditi na razvoju i unapređenju plana;
2. Postojanje ažurirane strategije razvoja opštine;
3. Iskustvo u realizaciji sličnih projekata koji imaju za cilj razvoj i jačanje lokalne zajednice;
4. Web stranica opštine redovno ažurirana;
5. Raspoloživost sale u JLS za održavanje minimalno jednog treninga;
6. Raspoloživost ljudskih resursa – delegiranje i imenovanje tri (3) predstavnika za učešće na svih osam (8) planiranih treninga koji će se održati prema naknadno usaglašenom rasporedu.

**Kriterijumi za izbor i ocjenu prijave:**

* da JLS ispunjava gore navedene uslove;
* da JLS, prema istraživanju transparentnosti jedinica lokalne samouprave u BiH, spada u kategoriju djelimično transparentnih JLS (TI BiH, mart 2013. *Nalazi istraživanja transparentnosti jedinica lokalne samouprave u BiH 2012.* Lista JLS prema indexu trensparentnosti. Izvor: [www.ti-bih.org](http://www.ti-bih.org))
* da JLS trenutno ne implementira projekte u oblasti transparentnosti i integriteta.

**Napomena:** Obrazac za prijavu (OB 02-74-07-15 01) nalazi se u prilogu ovog Javnog poziva, kao i na web stranici [www.ti-bih.org](http://www.ti-bih.org)

TI BiH će snositi sve troškove za učešće u treninzima za kreiranje i uspostavljanje planova integriteta, te kontinurano pružati podršku odabranim JLS tokom izrade planova integriteta.

Javni poziv ostaje otvoren sedam (7) dana od dana objavljivanja na web stranici TI BiH ([www.ti-bih.org](http://www.ti-bih.org)). Prijave je potrebno dostaviti na adresu: **Transparency International u BiH, Mehmed-bega Kapetanovića Ljubušaka 4, 71000 Sarajevo**. Prijave dostaviti u zapečaćenoj omotnici, sa naznačenim nazivom i kontaktima JLS i naznakom: “**PRIJAVA ZA UČEŠĆE U KREIRANJU I USPOSTAVLJANJU PLANOVA INTEGRITETA**“.

Nakon isteka roka za prijave samo odabrane JLS će biti kontaktirane (najkasnije do polovine jula 2015. godine). TI BiH će naknadno sa izabranim JLS utvrditi detalje realizacije projekta, kao što su definisanje obaveza jedne i druge strane, imenovanje kontakt osoba, plan treninga, te način saradnje i izvještavanja o aktivnostima.

Dodatne informacije je moguće dobiti putem telefona na broj +387 33/ 220 049 ili e-maila [emujkic@ti-bih.org](mailto:emujkic@ti-bih.org). Kontakt osoba je Elvira Mujkić.